**О б р а з л о ж е њ е**

 Влада Јапана је доделила донацију тадашњем Министарству рада, запошљавања, борачка и социјалана питања, за реализацију пројекта „Социјалног становања за ратне војне инвалиде и породице палих бораца“, којим је предвиђено да се изградња станова изврши и на територији Града Ниша и обезбеди смештај за најугроженије ратне војне инвалиде, њихове породице палих бораца, из оружаних сукоба на територији бивше Југославије , после 17.августа 1990.године.

 У складу са наведеним пројектом, предметни станови изграђени су у улици Палих бораца број 12 у Нишу, садашњи назив: ул. Војника Радета Богдановића, а на којима је спроведен упис права јавне својине Града Ниша и који се налазе у стамбеној згради за колективно становање објекат број 4, кућни број 7, улаз 12, која је изграђена на катастарској прцели број 1149, КО Ниш Пантелеј.

 Стамбени простори у згради у Нишу, у ул. Палих бораца број 12, садашњи назив: ул. Војника Радета Богдановића, додељени су одређеним лицима, у складу са Уредбом о решавању стамбених потреба ратних војних инвалида и породица палих бораца („Службени гласник РС“, број 82/2006 и 76/18) и то чланом 2. којим је регулисано да се стамбене потребе ратних војних инвалида и породица палих бораца решавају давањем у закуп, под условима непрофитног закупа, на неодређено време до пет година.

 Тадашње Министарство рада, запошљавања и социјалне политике донело је Одлуке о додели стана у закуп ратним војним инвалидима и породицама палих бораца, у складу са Уредбом о решавању стамбених потреба ратних војних инвалида и породица палих бораца („Службени гласник РС“, број 82/2006 и 76/2018), а у вези реализације Пројекта „Социјално становање за ратне војне инвалиде“, на основу којих је ова категорија лица усељена у предметне станове и на основу којих исте користи.

 Имајући у виду да до доношења ове Одлуке није дошло до закључења уговора о закупу станова, којим би се продужило и регулисало коришћење стамбеног простора, те имајући у виду намеру Града Ниша, као власника предметних станова, да овим категоријама лица омогући даље и трајно коришћење истих, овом Одлуком покреће се поступак отуђења предметних непокретности –станова из јавне својине Града Ниша, без накнаде, категорији лица ближе описаних у члану 1. ове Одлуке односно лицима којима су станови дати на основу Уредбе о решавању стамбених потреба ратних војних инвалида и породица палих бораца („Службени гласник РС“, бр.82/06 и 76/18).

 На основу члана 31. став 1. Закона о јавној својини („Службени гласник РС“, бр.72/11, 88/13, 105/14, 104/16 – др.закон, 108/16,113/17, 95/18, и 153/20) прописано је да се изузетно од члана 29. став 1. овог закона, непокретности могу отуђити из јавне својине и испод тржишне цене, односно без накнаде, ако постоји интерес за таквим располагањем, као што је отклањање последица елементарних непогода или успостављање добрих односа са другим државама, односно међународним организацијама и у другим случајевима предвиђеним посебним законом. Посебним законом односно Законом о правима бораца, војних инвалида, цивилних инвалида рата и чланова њихових породица („Службени гласник РС“, бр.18/20) чланом 32. ставом 1. тачка 17). утврђено је право на решавање стамбених потреба, као и поступак доделе већ изграђених станова за круг лица из члана 94. истог Закона, те је у складу са наведеним утврђено је да су испуњени услови за доношење Одлуке о покретању поступка отуђења непокретности-станова у јавној својини у Нишу, без накнаде.

 За спровођење ове Одлуке није потребно ангажовање средстава буџета Града Ниша.

 ГРАДСКА УПРАВА ЗА ИМОВИНУ

 И ОДРЖИВИ РАЗВОЈ

 НАЧЕЛНИК

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ружица Ђорђевић